**ΠΟΛΙΤΙΚΗ**

**Η ελληνική εξωτερική πολιτική**

*Οι στόχοι της ελληνικής εξωτερικής πολιτικής είναι σαφείς και ξεκάθαροι. Επιδιώκουμε την ειρήνη, την ασφάλεια, τη συνεργασία και τη σταθερότητα στην περιοχή μας, πιστοί στις αρχές της καλής γειτονίας. Δεν τρέφουμε επιθετικές βλέψεις απέναντι σε κανέναν και δεν διεκδικούμε τίποτε παρά την αναγνώριση από τους γείτονες και τους τρίτους του δικαιώματός μας να ασκούμε ανεμπόδιστα τα κυριαρχικά μας δικαιώματα, σύμφωνα με το Διεθνές Δίκαιο και τις Συνθήκες.*

*Τα πολλά ανοικτά μέτωπα που κληρονομήσαμε, η αμφισβήτηση και οι τριβές, εύλογα μας υποχρεώνουν σε υψηλές αμυντικές δαπάνες, δεσμεύοντας πόρους που θα μπορούσαν να διοχετευθούν στην ανάπτυξη πιο απλόχερης εισοδηματικής και κοινωνικής πολιτικής. Η ένταση, λοιπόν, δεν συμφέρει κανένα και δεν την επιθυμεί η κοινωνία και ο λαός μας. Κάνουμε ό,τι μπορούμε για τη μείωση της έντασης αυτής.*

*Τα εθνικά συμφέροντα δεν προασπίζονται με ρητορείες, ξόρκια και αφορισμούς. Δεν αρκούν τα πατριωτικά λόγια, η αυτάρεσκη περιχαράκωση και εσωστρέφεια. Η ακινησία και η άρνηση παγιώνουν τις μη επιθυμητές για μας καταστάσεις και τα τετελεσμένα. Η θεωρία της «διεθνούς συνωμοσίας» κατά της χώρας, η πτωχοπροδρομική αντίληψη του απομονωτισμού, η επιδίωξη της «μικράς και εντίμου Ελλάδος» μας έβλαψε ιστορικά.*

*Στόχος μας είναι η ισχυρή Ελλάδα. Μια Ελλάδα ικανή να ανταγωνιστεί με επιτυχία σ’ έναν κόσμο αλληλεξάρτησης. Ο κόσμος έχει αλλάξει. Νέες δυναμικές αναπτύσσονται, όπου όλοι αξιοποιούν συγκριτικά πλεονεκτήματα, επανασταθμίζουν συμφέροντα και ισορροπίες, μεγιστοποιούν τα οφέλη για τα εθνικά τους συμφέροντα. Σ’ αυτόν τον κόσμο πρέπει να συμμετάσχουμε δυναμικά κι εμείς. Ν’ αναπτύξουμε μια πολιτική δράσης, δημιουργικότητας, πρωτοβουλιών σε χώρους προκλήσεων και ευκαιριών. Να διερευνούμε τα ερείσματά μας, να δημιουργήσουμε νέα. Προχωρούμε, λοιπόν, στις απαραίτητες αναπροσαρμογές στον τρόπο διαμόρφωσης και άσκησης της εξωτερικής πολιτικής με τους στόχους, όμως, αμετακίνη-τους.*

*Προσπαθούμε να εκσυγχρονίσουμε τον πολιτικό μας λόγο, να γίνουμε πιο ευέλικτοι στους χειρισμούς μας. Η εθνική στρατηγική δεν υλοποιείται με ασκήσεις επί χάρτου, αλλά με προσεκτικά βήματα και μεθοδικότητα. Η διπλωματία ασκείται με ένα πλέγμα χειρισμών που κρίνεται από το συνολικό αποτέλεσμα. Δεν μπορείς να απομονώσεις το μέρος από το όλο. Δεν είναι δυνατόν, κάθε φορά, οιαδήποτε κίνηση, τακτική ή μη, οιαδήποτε ενέργεια να διαχωρίζεται από το πλαίσιο όπου είναι ενταγμένη και να ελέγχεται ως υποχωρητική ή να εκτιμάται με συναισθηματικά κριτήρια. Αυτή η καχυποψία ενέχει μια δαιμονολογική προσέγγιση, είναι πλεγματικά ηττοπαθής, δεν βοηθάει την εθνική υπόθεση. Εκτός εάν γίνεται κακοπροαίρετα ή από αντιπολιτευτική και μόνο σκοπιμότητα, οπότε παρέλκει κάθε γνήσια προσπάθεια ανταλλαγής επιχειρημάτων και θέσεων ανάμεσά μας.*

*Γνωρίζουμε πολύ καλά τα εθνικά μας δίκαια και τα προβάλλουμε σθεναρά. Δεν έχουμε να φοβηθούμε τίποτε, συνομιλώντας με οιονδήποτε, φίλο ή αντίπαλο. Έχουμε εμπιστοσύνη στις δυνάμεις μας, στις ικανότητές μας και στη διαύγεια των επιχειρημάτων μας. Πρέπει να διακρίνουμε, όμως, ανάμεσα στις έννοιες: άλλο είναι η απλή συζήτηση κοινωνικού χαρακτήρα στο πλαίσιο μιας διεθνούς συνάντησης, άλλο η διερεύνηση προθέσεων, άλλο η συνομιλία ή ανταλλαγή απόψεων, άλλο ο διάλογος και άλλο η διαπραγμάτευση. Έχουμε φθάσει στο σημείο και την απλή διπλωματική χειραψία να την εκλαμβάνουμε ως διολίσθηση από πάγιες αρχές και θέσεις, ως έναρξη ουσιαστικού διαλόγου, ακόμη και ως εκχώρηση κυριαρχικών δικαιωμάτων!*

[Πολιτικός λόγος Γιάννου Kρανιδιώτη. Απόσπασμα από ομιλία στο ελληνικό κοινοβούλιο στις 16 Μαρτίου 1997. Στο βιβλίο: Τ. Δ. Κωσταλά, *Λόγου Σπουδή. Έκφραση – Έκθεση. Γ΄ Λυκείου*. Τόμος Β΄,

εκδ. Σαββάλας, Αθήνα 2001, σσ. 46-47]

1. Παρακολουθήσατε από την τηλεόραση την παραπάνω ομιλία πολιτικού στο ελληνικό κοινοβούλιο. Αποφασίζετε να γράψετε μια επιστολή σε έναν φίλο σας, ελληνικής καταγωγής, που διαμένει στο εξωτερικό, προκειμένου να τον ενημερώσετε για το περιεχόμενο και παράλληλα να σχολιάσετε τη μορφή του λόγου. Η επιστολή σας θα σταλεί με το ηλεκτρονικό ταχυδρομείο.
2. Ανάμεσα στα χαρακτηριστικά του πολιτικού λόγου μπορούμε να διακρίνουμε: α) Τη χρήση του α΄ πληθυντικού προσώπου. Να δικαιολογήστε την επιλογή του πολιτικού, αναφερόμενοι στο υφολογικό αποτέλεσμα που έχει η χρήση του α΄ πληθυντικού προσώπου. β) Την παραινετική (ή δεοντολογική) γλώσσα. Να εντοπίσετε αυτή τη μορφή της γλώσσας και να εξηγήσετε ποιες προθέσεις του ομιλητή, κατά τη γνώμη σας, εξυπηρετεί.
3. Να σχολιάσετε την τέταρτη παράγραφο του κειμένου («*Στόχος μας είναι η ισχυρή Ελλάδα … με τους στόχους, όμως, αμετακίνητους*): α) ως προς το είδος κειμένου, το θέμα του, την πρόθεση του συγγραφέα και β) ως προς τους τρόπους πειθούς και τα γενικότερα εκφραστικά μέσα.
4. Σε αφιερωματικό τεύχος του περιοδικού του σχολείου σου για την «Πολιτική», δημο-σιεύεις κάποιες σκέψεις σου, με τη μορφή άρθρου, για το πρότυπο του ενεργού και ώριμου πολίτη και τα χαρακτηριστικά του υγιούς και εποικοδομητικού πολιτικού λόγου (300-400 λέξεις).

**Η Δημοκρατία**

*Οι άνθρωποι, σαν μέλη μικρών και μεγάλων κοινωνικών ομάδων, είχαν πάντα να αντιμετωπίσουν και να λύσουν ποικίλα προβλήματα που δημιουργούνται από τη συμβίωσή τους. Τα πιο βασικά από τα προβλήματα αυτά είναι ο τρόπος με τον οποίο λαμβάνονται οι αποφάσεις, ο καταμερισμός των υποχρεώσεων και η δίκαιη κατανομή των αγαθών.*

*Για την επίλυση των προβλημάτων αυτών, αναπτύχθηκαν διάφοροι τρόποι, ένας από τους οποίους είναι η δημοκρατία. Σαν τρόπος επίλυσης των προβλημάτων που δημιουργεί η συμβίωση των ανθρώπων, η δημοκρατία εξετάζεται από τρεις διαφορετικές πλευρές: σαν φιλοσοφική θέση, σαν πολίτευμα και σαν τρόπος ζωής. Σαν φιλοσοφική θέση, η δημοκρατία ζητεί να καθορίσει την έννοια και την αξία του ανθρώπου, καθώς και τη σχέση του με το κοινωνικό σύνολο. Σαν πολίτευμα, η δημοκρατία ασχολείται με την επίλυση των διοικητικών προβλημάτων που δημιουργεί η συμβίωση, βάσει της αρχής ότι «η εξουσία ανήκει σε όλους, προέρχεται από όλους και αποβλέπει στην εξυπηρέτηση όλων». Σαν τρόπος ζωής, η δημοκρατία ασχολείται με την προσωπική καλλιέργεια των ατόμων, έτσι ώστε να καταστούν ικανά, τόσο σαν μέλη ομάδων όσο και σαν πολίτες, να συνεργάζονται μεταξύ τους για το κοινό καλό.*

*Είναι φανερό πως οι τρεις αυτές πλευρές της δημοκρατίας είναι αλληλένδετες και αλληλεξάρτητες. Η δημοκρατία, σαν φιλοσοφική θεωρία, επισημαίνει τα προβλήματα και δίνει το ιδεατό πρότυπο, σύμφωνα με το οποίο θα αναπτυχθεί η δημοκρατία σαν πράξη, δηλαδή σαν πολίτευμα και σαν τρόπος ζωής.*

*Η δημοκρατία έχει άμεση σχέση με την παιδεία, την οποία επηρεάζει κι από την οποία επηρεάζεται. Σαν φιλοσοφική θέση, η δημοκρατία θέτει στην παιδεία πλήθος προβλημάτων. Σαν πολίτευμα, καθορίζει το γενικό σκοπό και τις επί μέρους επιδιώξεις της εκπαίδευσης. Σαν τρόπος ζωής, διαμορφώνει τις παιδευτικές σχέσεις μεταξύ μαθητών και εκπαιδευτικών, καθώς και τον τρόπο λειτουργίας των σχολείων. Και η παιδεία, όμως, επηρεάζει τη δημοκρατία, τόσο στο θεωρητικό τομέα, με τις λύσεις που δίνει στα πιο πάνω προβλήματα, όσο και στον πρακτικό τομέα, με τη δημοκρατική οργάνωση των σχολείων και την καλλιέργεια στους μαθητές των γνωρισμάτων του δημοκρατικού πολίτη.*

*Η παιδεία είναι το πιο ισχυρό μέσο που διαθέτει η Πολιτεία για την προαγωγή του δημοκρατικού ιδεώδους. Κι είναι γι’ αυτό το λόγο που η δημοκρατία πρέπει να εφαρμοστεί σαν θεωρία και σαν πράξη, σαν αρχή και σαν τρόπος ζωής, στην παιδεία.*

[ Ι. Μ. Μαραθευτής, «Η δημοκρατία». Στο βιβλίο: *Θεμέλιο στην Έκθεση Ιδεών*. Τόμος 2ος, εκδ. Ι. Μ. Μπαχαράκης, Θεσσαλονίκη 1989, σσ. 199-200]

1. Να ετυμολογήσετε την έννοια «Δημοκρατία» και να σχηματίσετε σύνθετες λέξεις με το δεύτερο συνθετικό της.
2. Βασισμένοι στα ερμηνεύματα, να συμπληρώσετε τα κενά με σύνθετα που έχουν ως α΄ ή β΄ συνθετικό τη λέξη «δήμος».

α) αυτός που προσπαθεί να παραπλανήσει τον λαό για προσωπικό του όφελος: ---

β) φτιάχνω, κατασκευάζω: ---

γ) αγόρευση μπροστά στον λαό: ----

δ) αγαπητός στον λαό: ----

ε) πλατιά διάδοση αρρώστιας: ----

στ) αυτός που ζει μακριά από την πατρίδα του: ----

ζ) αυτός που εμφανίζεται σε ορισμένο τόπο: ----

1. Να αποδώσετε σχηματικά (με διάγραμμα) τη δεύτερη παράγραφο («*Για την επίλυση…… για το κοινό καλό*») και να προσδιορίσετε τα δομικά της στοιχεία (Θεματική πρόταση/ περίοδος, Λεπτομέρειες/σχόλια, Κατακλείδα).
2. Τι ρόλο παίζει η 3η παράγραφος του κειμένου («*Είναι φανερό ….. τρόπος ζωής*»); Να δικαιολογήσετε την άποψή σας.
3. Σε διαγωνισμό έκθεσης για τους μαθητές των σχολείων, που διοργανώνει το Υπουργείο Παιδείας σε συνεργασία με τη Βουλή των Ελλήνων, συμμετέχοντας στον εορτασμό της Διεθνούς Ημέρας της Δημοκρατίας, αναλαμβάνετε να καταγράψετε τους κινδύνους που απειλούν σήμερα τη Δημοκρατία και να αναζητήσετε τα αίτια της υπονόμευσής της.

Εναλλακτικά:

Αναλαμβάνετε να αποδείξετε ότι η δημοκρατία είναι το μόνο πολίτευμα που προσφέρει στα άτομα τη δυνατότητα να ευτυχήσουν. Για την ενίσχυση της επιχειρηματολογίας σας, μπορείτε να συγκρίνετε αντιθετικά τη δημοκρατία και με τα άλλα πολιτεύματα.

**Η συνεχής διερεύνηση της «λαϊκής βούλησης» (Λαϊκισμός)**

*Ο λαϊκισμός είναι για την αντιπροσωπευτική δημοκρατία ό,τι είναι για τους ζωντανούς οργανισμούς οι εκφυλιστικές ασθένειες: εδράζεται στα ζωτικά όργανά της, οδηγώντας την ακόμη και σε σταδιακή παράλυση. Ο μηχανισμός είναι απλός και εξαιρετικά ισχυρός: όπως διαφαίνεται από την ίδια την ετυμολογία της λέξης, πρόκειται για την ιδεολογικοποίηση (εξ ου και «ισμός») της «θέλησης του λαού». Ο λαϊκιστής ψαρεύει στα θολά νερά της μαζικής ψυχολογίας, εμφανιζόμενος ως αυθεντικός εκφραστής αυτής της βούλησης. Στην πραγματικότητα, δεν αποδέχεται σε όλες της τις συνέπειες τη λειτουργία του δημοκρατικού συστήματος, αρνείται τη διαμεσολάβηση, διεκδικώντας μια υπερβατική εξουσία πάνω στο εκλογικό σώμα, ελέω λαού (κατά το «ελέω θεού»). Ο λαϊκισμός αυτός (ας τον ονομάσουμε «παραδοσιακό») βρίσκει έκφραση και στο πρόσωπο του «χαρισματικού ηγέτη». Εκείνος δεν υποχρεούται να σέβεται τους κανόνες ούτε και τις κομματικές ή άλλες πειθαρχίες: είναι «υπεράνω νόμου», αφού η εξουσία του πηγάζει απευθείας από τον λαό.*

*Ωστόσο, ένας νέου τύπου «λαϊκισμός», με διαφορετικά χαρακτηριστικά, έχει εδραιώσει την κυριαρχία του τα τελευταία χρόνια. Ο λαϊκισμός αυτός υιοθετεί ορισμένα επιφανειακά χαρακτηριστικά της δημοκρατίας, που βασίζεται στην κοινωνία των πολιτών, στερώντας τα από περιεχόμενο. Μεταξύ άλλων, δύο είναι οι εκφράσεις του: Πρώτη, η νόθευση, μέσω του εργαλείου των δημοσκοπικών ερευνών, μιας κεντρικής συνιστώσας της δημοκρατικής αντιπροσώπευσης, αυτής που αφορά τον τρόπο του εκλέγειν και του εκλέγεσθαι. Αντί πολιτευτές και πολιτικά κόμματα να εμφανίζονται απέναντι στους πολίτες με ένα σαφές ιδεολογικό και οικονομικό πρόγραμμα, διεκδικώντας την ψήφο τους, στην πραγματικότητα (μέσω της διαρκούς και εξαντλητικής διερεύνησης της «θέλησης του λαού») προσαρμόζουν τις διακηρύξεις τους στους μέσους όρους κάποιας, υποτιθέμενης, κοινής γνώμης. Η διαδικασία αυτή, που αγγίζει τα όρια της πολιτικής διαστροφής στη διάρκεια μιας διακυβέρνησης, καθηλώνει το πολιτικό σύστημα σε πλήρη ακινησία, καθιστώντας το ανίκανο να προαγάγει τομές και να δώσει λύσεις σε χρόνια προβλήματα και υστερήσεις.*

*Δεύτερη έκφραση αυτής της σύγχρονης μορφής λαϊκισμού, στα σπάργανα ακόμη, είναι η αντίληψη που θέλει όλο και περισσότερες πολιτικές αποφάσεις να παίρνονται μέσα από δημοψηφισματικές διαδικασίες. Με πρόσχημα και πάλι τη βαθύτερη έκφραση της «λαϊκής βούλησης», οι πολιτικές ηγεσίες αρνούνται να αναλάβουν τις ευθύνες τους στη δημοκρατική «αλυσίδα» Ποια είναι αυτή; Κατά πρώτο, να εκφράζουν το πολιτικό τους πρόγραμμα με όσο δυνατόν μεγαλύτερη ειλικρίνεια και ευκρίνεια. Κατά δεύτερο, όταν κληθούν να κυβερνήσουν (αλλά και με τον λόγο και τις ενέργειές τους ως αντιπολίτευση), να κάνουν πράξη τις ιδέες και τα προγράμματα, για τα οποία τους ψήφισαν οι πολίτες. Το να πετάς κάθε λίγο και λιγάκι το μπαλάκι στον «λαό», όπως θα το επιθυμούσαν ορισμένοι, θα φανέρωνε πολιτική ατολμία και ανωριμότητα. Αρκεί κανείς να σκεφθεί ποια θα ήταν τα αποτελέσματα τέτοιων «δημοκρατικών διαδικασιών», αν είχαν επιλεγεί σε παλιότερες εποχές, όταν οι «χαρισματικοί», αν μη τι άλλο, έπαιρναν επάνω τους ορισμένες αντιδημοφιλείς αποφάσεις.*

[Κ. Κατσουλάρης, περιοδικό *Βήμα Ιδεών*, τεύχος Οκτωβρίου 2008]

1. Ο λαϊκισμός είναι για την αντιπροσωπευτική δημοκρατία ό,τι είναι για τους ζωντανούς οργανισμούς οι εκφυλιστικές ασθένειες: εδράζεται στα ζωτικά όργανά της, οδηγώντας την ακόμη και σε σταδιακή παράλυση»: Να αναπτύξετε με αναλογία το παραπάνω απόσπασμα σε μία παράγραφο 70-90 λέξεων.
2. Να προσδιορίσετε την έννοια λαϊκισμός και να την αντιδιαστείλετε από τον όρο «λαϊκότητα». Στη συνέχεια, να εντοπίσετε τα είδη λαϊκισμού που διακρίνει ο συγγραφέας. Ποια άλλα θα μπορούσατε εσείς να αναφέρετε;
3. Να γράψετε τα συνώνυμα των εξής λέξεων: εδράζεται, αυθεντικός, υιοθετεί, ακινησία, αντίληψη.
4. Να γράψετε τα αντώνυμα των εξής λέξεων: αποδέχεται, διαφορετικά, σαφές, ανωριμότητα, αδύναμοι.
5. Ποιος ο ρόλος των παρενθέσεων στην πρώτη παράγραφο του κειμένου;
6. Βασισμένοι στα ερμηνεύματα, να συμπληρώσετε τα κενά με λέξεις που έχουν ως α΄ ή β΄ συνθετικό τη λέξη «λαός»:
7. αυτός που παρασύρει, που παραπλανά τον λαό: -----
8. ο εκλεκτός του λαού, αυτός που απολαμβάνει την εκτίμηση του λαού: ----
9. η επιστήμη που μελετά τον λαϊκό πολιτισμό: -----
10. απλοποιώ κάτι, ώστε να είναι κατανοητό από τον πολύ λαό: ------
11. αυτός που χαρακτηρίζεται από αγάπη για το λαό: ------
12. αυτός που γίνεται με τη συμμετοχή όλου του λαού: -------
13. ο αντίθετος με το συμφέρον του λαού: -----

**Η απελπισία γεννά τους Μεσσίες (Μεσσιανισμός)**

*Τα χρόνια τα παλιά ο νομοθέτης είχε φροντίσει να ποινικοποιήσει τις δραστηριότητες των θαυματοποιών. Σε παλαιότερο νόμο για τη γητεία, ο νομοθέτης έκρινε σκόπιμη ακόμα και τη στέρηση της ελευθερίας όσων καταφεύγουν σε μαγεία, σημειομαντεία, ονειροκρισία, προφητεία κ.ά. (βλ. άρθρα 661-665 του Π.Ν. 1832). Οι μάγοι, όμως, επιμένουν.*

*Στην πραγματικότητα, δεν έπαψαν ποτέ να δελεάζουν και να κεντρίζουν τις ανάγκες και τις επιθυμίες του κοινού. Θα έλεγε κανείς ότι στις μέρες μας η ύπαρξή τους θα προσέβαλε τη νοημοσύνη μας, λόγω της κατακτημένης (;) πίστης στον ορθό λόγο, κι έτσι θα γίνονταν περιττοί, πλεονάζοντες, πειστικοί μόνο σε μικρά παιδιά ή σε ολιγοφρενείς. Είναι όμως έτσι; Κάθε τόσο ένα σωρό «μεσσίες» με διάφορες εκδοχές, εντολές και ενδυμασίες δραπετεύουν από το σκοταδιστικό χθες και εγκαθίστανται στο σκοτεινό σήμερα. Η πελατεία στους «μαγικούς οίκους» των ενδυματολόγων της ελπίδας σημειώνει μια θεαματική άνοδο. Είτε αμείβονται επισήμως για τις υπηρεσίες τους είτε δηλώνουν ότι δρουν στο όνομα της υπερβατικής αλήθειας είτε είναι «γνήσιοι» προφήτες (!) είτε είναι ακόμα γνησιότεροι απατεώνες, οι θαυματοποιοί της εποχής μας κάνουν χρυσές δουλειές.*

*Δεν είναι να απορείς. Όταν ο ορθολογισμός έχει εξαντλήσει τα όρια και τις δυνατότητές του, όταν η κοινωνία παράγει περισσότερους απελπισμένους και απεγνωσμένους απ’ όσους μπορεί να αντέξει το ιδεολόγημα της προόδου, όταν τα υπολείμματα του Διαφωτισμού καλύπτονται από ένα αδιαφανές σκότος, όταν, με λίγα λόγια, η υπόθεση της ζωής μεταμορφώνεται σε δυσβάσταχτο έργο, είναι προφανές ότι όλο και περισσότεροι άνθρωποι θα προστρέξουν και πάλι στους μάντεις, στους αστρολόγους και στους μεσσίες. Οι απαρηγόρητοι θα αναζητήσουν παρηγοριά στην αγκαλιά των εμπόρων της ελπίδας.*

*Ψώνια; Τσαρλατάνοι; Διαταραγμένες προσωπικότητες; Αυθεντικοί ονειροπόλοι; Δεν έχει και τόση σημασία. Η θανάσιμη παγίδα παραμονεύει. Οι πιο επικίνδυνοι είναι εκείνοι που υπόσχονται όχι τη σωτηρία της ψυχής, αλλά του πάσχοντος οργανισμού. Αυτοί που προβάλλουν σαν γιατροί, θεραπευτές του πόνου και της αρρώστιας. Εδώ τα πράγματα σοβαρεύουν, καθώς η ίδια η ζωή μπαίνει σε κίνδυνο. Στον άπελπιν (απελπισμένο) άρρωστο συντελείται το μοιραίο σφάλμα. Ο ιός της αμφιβολίας κερδίζει έδαφος: «Κι αν ένα στα χίλια έχει δίκιο;». «Κι αν πράγματι είναι σωτήρας; Εγώ που δεν έχω τίποτα να χάσω, εγώ που είμαι έτσι κι αλλιώς χαμένος, γιατί να μην δοκιμάσω να τον πιστέψω;». Αν ο ασθενής πασχίζει να σωθεί π.χ. από έναν καρκίνο και αφεθεί στα χέρια του μεσσία, εγκαταλείποντας ενδεχομένως τις ιατρικές αγωγές, καταλαβαίνουμε ότι τα πράγματα μπορεί να έχουν εγκληματικές συνέπειες για την υγεία και την ποιότητα της ζωής που του απομένει να ζήσει. Η απελπισία πάντα ευνοεί την παλινδρόμηση του μυαλού μας σε αρχαϊκές μορφές σκέψης: στη μαγική σκέψη των παιδιών και των πρωτογόνων. «Αρκεί να το θελήσω, αρκεί να το επιθυμήσω, αρκεί να το σκεφτώ, και θα το κάνω να γίνει».*

*Φοβούμαι ότι στην εποχή της διάχυτης καχυποψίας και της ατομικής ανημποριάς, στην εποχή όπου κυριαρχεί η αίσθηση ότι ο καθένας μόνος του έχει να αντιμετωπίσει τα δεινά του βίου του, και όπου το εχθρικό παρόν συγκρούεται με ένα σκοτεινό μέλλον, οι κάθε λογής μεσσίες θα βρίσκουν ολοένα και περισσότερο τόπο και λόγο ύπαρξης. Όμως, πώς να το κάνουμε; Ο ορθός λόγος μέσα από τα αδιέξοδα, τις αντινομίες, τα σκοτάδια του θα παραμένει ένα αντίδοτο στην απελπισία. Ένα αντίδοτο που οι μεσσίες πάνε να υφαρπάξουν. Αν τους αφήσουμε...*

[Φ. Τσαλίκογλου, εφημερίδα *Τα Νέα*, 27.2.2009]

1. Να εξηγήσετε τι δηλώνουν τα παρακάτω σχολιαστικά σημεία στίξης:
	1. κατακτημένης (;) πίστης: § 2
	2. «μεσσίες»: § 2
	3. «γνήσιοι» προφήτες (!): § 2
	4. Αν τους αφήσουμε … : § 5
2. «Οι απαρηγόρητοι θα αναζητήσουν παρηγοριά στην αγκαλιά των εμπόρων της ελπίδας»: Να επισημάνετε τον τρόπο και το μέσο πειθούς που χρησιμοποιεί σ’ αυτό το απόσπασμα η συγγραφέας. Τι επιδιώκει;
3. Να εξηγήσετε την κυριολεκτική σημασία των παρακάτω μεταφορικών εκφράσεων:
	1. Η πελατεία στους «μαγικούς οίκους» των ενδυματολόγων της ελπίδας σημειώνει μια θεαματική άνοδο.
4. Η θανάσιμη παγίδα παραμονεύει.
5. Ο ιός της αμφιβολίας κερδίζει έδαφος.
6. Στην τέταρτη παράγραφο η συγγραφέας χρησιμοποιεί ευθύ λόγο. Να εντοπίσετε τα σχετικά χωρία και να εξηγήσετε τι πετυχαίνει με αυτή την επιλογή;
7. Αν και η εποχή μας χαρακτηρίζεται ως εποχή ορθολογισμού, καθώς ο άνθρωπος πιστεύει πως όλα εξαρτώνται από τη λογική και τον προγραμματισμό, πολλοί είναι αυτοί που εκδηλώνουν την πίστη τους σε ανορθολογικές δυνάμεις (τύχη, ποικιλόμορφοι «μεσσίες») και εναποθέτουν αποκλειστικά τις ελπίδες τους σ’ αυτές. Ποια εξήγηση δίνετε στο φαινόμενο αυτό και τι σημαίνει αυτή η πρακτική για την κοινωνία μας; Το κείμενό σας θα αποτελεί απάντηση σε επιστολή φίλου σας, ο οποίος, απογοητευμένος από την υπάρχουσα πολιτική κατάσταση, αναζητά στο πρόσωπο ενός «μεσσία» πολιτικού ηγέτη την επίλυση των πολιτικο-κοινωνικο-οικονομικών προβλημάτων και την έξοδο από κάθε είδους κρίση.